## La Generalitat augmenta les subvencions del Pla Corresponsables dirigides a fomentar la conciliació i la igualtat d’oportunitats a Torrent

*** El Pla Corresponsables augmenta la seua inversió a Torrent en 2025 per a reforçar servicis de cura infantil
* La Generalitat invertix en entitats locals que afavorixen la conciliació i la igualtat d’oportunitats en els municipis de la Comunitat Valenciana
* El Consell finança a Torrent altres projectes en matèria igualtat per valor de 59.660,32 euros**

La directora general d’Igualtat i de l’Institut de les Dones, Davinia Bono, ha visitat l’Escola d’Estiu de Torrent, un servici clau de conciliació familiar, que enguany compta amb 75 menors matriculats i un equip de professionals format per monitors i un coordinador.

Durant la seua visita, Bono ha subratllat que “el Consell treballa per a garantir una igualtat real i efectiva entre dones i hòmens, a través de recursos específics que donen resposta a les necessitats de conciliació de les famílies, durant els períodes no lectius”.

L’escola, situada en la Casa de la Dona, forma part de les iniciatives finançades pel Pla Corresponsables, una ferramenta essencial que impulsa la corresponsabilitat i facilita la vida laboral i familiar de les famílies. En 2025, el municipi de Torrent rebrà 156.136 euros amb càrrec a este pla, la qual cosa suposa un increment del 76,3 % respecte a l’any anterior, “a pesar de la retallada més de 4 milions d’euros del Govern d’Espanya a este pla, la qual cosa ha provocat que la Generalitat haja rebut un 25 % menys de fons, i ha passat de 16,7 milions d’euros en 2024 a 12,6 milions d’euros en 2025”, ha lamentat la directora general.

Este centre fa, a més, tallers durant tot any per a un total de 120 xiquets i xiquetes i també programa l’escola de Nadal en la qual poden matricular-se 150 menors.

**Suport a la conciliació en més de 500 municipis**

Les ajudes del Pla Corresponsables estan dirigides a les entitats locals per a la implantació de servicis de cura professional per a menors de fins a 16 anys, la generació d’ocupació de qualitat en el sector de les cures, i el desenrotllament d’accions de formació i sensibilització en corresponsabilitat.

Cal recordar que més de 542 municipis de la Comunitat Valenciana es beneficiaran d’estes ajudes, que permeten mantindre servicis essencials com les escoles matineres i vespertines, o activitats vacacionals en períodes com l’estiu, la Pasqua o Nadal.

**Més de 59.000 euros en ajudes per a polítiques locals d’igualtat**

A més del Pla Corresponsables, la Generalitat ha concedit a Torrent altres subvencions en matèria d’igualtat per un import global de 59.660,32 euros.

Es tracta d’ajudes per al desenrotllament de programes municipals que fomenten la igualtat efectiva entre dones i hòmens, que segons ha explicat Davinia Bono, “responen al compromís institucional amb la igualtat en l’àmbit local, mitjançant una estratègia dual que combina actuacions específiques per a dones de manera transversal en totes les polítiques públiques del municipi”.

Així mateix, Torrent manté un contracte programa amb la Generalitat, a través del qual rep finançament per a la contractació de dos professionals de la seua unitat d’Igualtat: una agent d’igualtat i una promotora d’igualtat, encarregades d’impulsar accions de sensibilització, prevenció i formació en el municipi, tant en matèria d’igualtat d’oportunitats com respecte a prevenció sobre violència sobre la dona.

Fecha: 07/08/2025